Sewe sondes … | Maryke van Rensburg
← Register van Pedofiele … hoe moeilik kan dit wees?
Verandering is nie altyd maklik nie … →
Jip, ek is ge’tag’ deur Kouevuur om my sondes hier op my blogplek te kom uitblaker …
Ek het baie meer as sewe sondes, maar ek deel maar selektief in die kuberruim want hier sluip mos gure karakters rond wat net wag vir ‘n stukkie skindernuus om oor te dra aan die ander sluipers.
Sonde nr 1: Ek is altyd op ‘n flippen dieët. Ja, dis nodig want agv gene is ek geneig om maar redelik aangepleister te raak. MAAR wanneer Vrydag se oggendsonnetjie sy ogies so oor die horison gooi, dan weet hierdie ou lyf van my dis tjoklit tyd. Dis wanneer ek vir my ‘n slab tjoklit sal koop en dit blokkie vir blokkie opsuig. Heerlik.
Sonde nr 2: Ek rook nie, ek stook. Wel … in die laaste tyd agv die uitbranding en chemiese wanbalanse het die rook in stook verander.
Sonde nr 3: Ek het nie ge-oefen om ‘n rebel te wees nie … ek het geweet hoe. Van my std 5 jaar was skoolwerk heel laaste op my prioriteitslys en toe ek (uit pure desperaatgeid van my ouers se kant af) in die koshuis geplaas is, het ‘slip’ eerste op my prioriteitslys verskyn en lank daar gebly tot ek omtrent my rekordeksamen gepluk het. My ma se woorde, “Don’t worry Mickey (haar troetelnaampie vir my) you can go back next year and do it all over again,” het my laat besef dat ek nou skouer aan die wiel moet sit en studeer want ek was nie van plan om my matriekjaar oor te doen nie. 12 Jaar van skool was heeltemal genoeg!
Sonde nr 4: Voor ons voorstelling en aanneming in die kerk, het ons ‘n kamp gehad waar ons moes besin oor ons geloof en die gelofte wat ons gaan aflê. Die goed was natuurlik die verste van my gedagtes. Ek het saam met die seuns gaan skelm rook, saam met hulle om die vuur gekuier tot laatnag en selfs een aand ‘n biertjie of twee of … geknak. Natuurlik het dominee my uitgevang en amper sou ek nie voorgestel word nie. Dit kon ek nie toelaat nie. Ek het my sondes bely, met meegaande trane en beloftes en gelukkig het dominee besluit om my tog voor te stel en aan te neem in die kerk. Dis was ‘n baie ‘close call’.
Sonde nr 5: Ek en ‘n vriendin het eendag met ‘dorpmiddag’ van die koshuis – besluit ons was lus vir Wimpy Tjips. MAAR koshuisbrakke het mos nie geld nie. Ons hang toe daar voor die Wimpy rond tot ‘n ou paartjie instap. Ons het hulle vriendelik gegroet, by ‘n tafel langs hulle gaan sit en land en sand met hulle gesels. Ons het ons bord tjippies bestel (net een wat ons gedeel het – so die sonde is net half) lekker geëet en toe ons klaar is, was ons al so hand om die blaas met die oumense dat die tannie vir ons elkeen ‘n drukkie gegee het toe ons groet. Toe ons by die deur kom, toe vertel ons vir die dametjie agter die til, “Ons oupa sal betaal.” Ons is daar uit en ag sjame, die ou mensies moes ons bordjies tjips betaal. Ek kry tot vandag toe nog so effe skaam oor die een.
Sonde nr 6: Ek speel partykeer games as ek veronderstel is om te werk …
Sonde nr 7: Ek kan nogal bevooroordeeld wees veral as dit by mense se stand van tande kom. Dit het my al in diep warmwater laat beland. Maar dis nou een ding wat ek nie kan afsien nie. Tande moet reg wees!
Ek ken nie 15 mense op af.wordpress.com nie, so ek tag die wat ek van weet.
10 comments on “Sewe sondes …”
Desember 7, 2011 @ 7:50 vm
Lekker stout né! Dit maak jou net interessant!
Ek glo die “oupa” het jou al vergewe en dalk lekker gelag na die tyd daaroor…
Desember 17, 2011 @ 12:55 vm
Ek hoop maar hy was ‘n vergewensgesinde mens LOL
Desember 7, 2011 @ 2:49 nm
Ten minste was jy nie ‘n vervelige kind nie en dink net aan die stories wat jy eendag vir jou kleinkinders kan vertel 😉
Desember 17, 2011 @ 12:54 vm
LOL, ek dink nie my kinders sal beindruk wees nie 😀
Desember 8, 2011 @ 5:16 nm
Luv die oupa storie – kosteloos!! Is dit nie lekker om bietjie die skandes te deel en die bloggers geniet die lees so dat niemand eers “komkommer” oor die skandes nie, maar dit eindlik baie interessant en menslik vind!
Dis baie waar. Dis sulke tye wat mens besef … almal is maar net mens, ‘warts-an-all’ soos die Engelse sê!
Desember 8, 2011 @ 8:39 nm
Nou het jy mos bely en is jou “slate” skoon. Jy kan dus oorbegin.
Desember 17, 2011 @ 12:53 vm
🙂 Ek dink ek sal vir ewig en ewig skuldig voel oor daai twee oumensies … en ek dink ek gaan gestraf word daarvoor as ek eendag oud is.
Desember 19, 2011 @ 1:17 nm
Nou goed, om jou te laat beter voel, stel ek voor dat jy uitvind hoeveel mensies in die naaste ouetehuis van jou af woon, en bederf hulle ALMAL eendag met ‘n bordjie tjips. Ek bedoel ‘n bordjie vir elkeen! Hoe’s daai? Dan het jy mos ORDENTLIK boete gedoen? 😆